倪文舉奉常將歸東林出示綺川西溪二賦輒賦長句爲謝且以贈行
作者：范成大
朝代：宋

paragraphs: 綺川亭上凌雲賦，人在回仙舊遊處。
誰教書劍走長安，荻月霜楓等閑度。
朱門不炙釣竿手，萬卷難供折腰具。
偶然把筯憶蓴羹，乞得閑官徑呼渡。
江漲橋頭有渡船，船頭歷歷東林路。
雲煙如畫水如天，笑憶紅塵問良苦。
我亦吳松一釣舟，蟹舍漂搖幾風雨。
因君賦裏說江湖，破帽蹇馿明亦去。
雞犬相聞望可見，鷗鷺同盟心亦許。
相過得得款溪門，雪夜前村聽鳴櫓。